আলিমুদ্দিনের সিঁড়ি বেয়ে ওঠার সময় কেন্দ্রীয় কমিটির এক সদস্য তাঁকে জিজ্ঞাসা করেছিলেন, ‘‘শেষ পর্যন্ত মার্জিন কত হল?’’
হাসতে হাসতে সুজন চক্রবর্তী বলেছিলেন, ‘‘১ লক্ষ ২৫ হাজারের মতো!’’
জয় নয়। ওই ব্যবধান ছিল সুজনের গত লোকসভা ভোটে যাদবপুর কেন্দ্রে হেরে যাওয়ার। কিন্তু তাতে কী! সুজনকে একবারের জন্যেও বিমর্ষ দেখায়নি।
এই সুজনকেই আগামী বিধানসভা ভোটে মুখ্যমন্ত্রী পদপ্রার্থী করতে চলেছে সিপিএম। বাম শরিকদেরও এতে কোনও আপত্তি থাকবে না বলেই দলের নেতাদের বক্তব্য। কারণ, সুজন শরিকদলের নেতাদের কাছে ‘জনপ্রিয় এবং গ্রহণযোগ্য’। সিপিএমের অন্দরের খবর, ধীরে কিন্তু নিশ্চিতভাবে সুজনকে মুখ্যমন্ত্রিত্বের পদপ্রার্থী
হিসাবেই তুলে ধরার কাজ শুরু হয়েছে। দলের এক রাজ্য সম্পাদকমণ্ডলীর সদস্যের কথায়, ‘‘গোটা ঘটনাপ্রবাহ সেদিকেই চলেছে বলে বোঝা যাচ্ছে। শেষপর্যন্ত অন্যকিছু না-ঘটলে সুজনই আমাদের মুখ্যমন্ত্রী পদপ্রার্থী। যদিও তা স্পষ্টভাবে কবে জানানো হবে বা আদৌ জানানো হবে কি না, তা এখনও চূড়ান্ত হয়নি।’’
বস্তুত, কাউকে ‘মুখ্যমন্ত্রী পদপ্রার্থী’ বলে আনুষ্ঠানিকভাবে ঘোষণা করে ভোট ময়দানে নামে না সিপিএম। এবারেও সেই ‘আনুষ্ঠানিকতা’য় যাবে না দল বা বামফ্রন্ট। কিন্তু আকারে-ইঙ্গিতে এবং বক্তৃতায় বুঝিয়ে দেওয়া হবে যে, বামেরা সরকারে এলে সুজনই হবেন মুখ্যমন্ত্রী।
রাজ্যের নেতাদের বড় অংশ তো বটেই, সিপিএমের পলিটব্যুরোর একাধিক সদস্যও তাঁদের ঘনিষ্ঠমহলে ইদানীং সুজনের কথাই বলছেন।
একটা সময়ে ওই পদে রায়গঞ্জের সাংসদ মহম্মদ সেলিমের নাম ঘুরপাক খাচ্ছিল। কিন্তু দৌড়ে এখন এগিয়ে বারুইপুরের সুজন। দলের এক প্রবীণ নেতার কথায়, ‘‘সাপ-লুডোর খেলায় নব্বইয়ের ঘরে পৌঁছেছে সুজন। একশোয় পৌঁছতে গেলে আরও ধাপ পেরোতে হবে।’’
প্রথম ধাপ— সেলিম। দ্বিতীয়— বিরোধী দলনেতা সূর্যকান্ত মিশ্র।
সেলিম সংখ্যালঘু নেতা। দীর্ঘদিনের সংসদীয় ও পরিষদীয় অভিজ্ঞতা। বাংলা, হিন্দি, ইংরেজি এবং উর্দুতে চোস্ত ভাষণ দিতে পারেন। বক্তৃতার মঞ্চে যথেষ্ট হাততালি কুড়োন। কিন্তু দলের একটা অংশের কাছে আবার তিনি ‘জনপ্রিয়’ নন। দলের ওই অংশের নেতারা মনে করেন, সেলিম নিজেকে নিয়ে বড় বেশি ভাবেন।
সেলিম-ঘনিষ্ঠেরা অবশ্য মনে করেন, তাঁর বিরোধীদের ওই মূল্যায়ন একান্তই অসূয়াপ্রসূত। এর মধ্যে কোনও সত্যতা নেই। কিন্তু এটা ঠিক যে, সেলিম দৌড়ে খানিকটা পিছিয়েই পড়েছেন। দলের একাংশ আবার মনে করেন, সেলিমকে বিধানসভায় পাঠালে লোকসভায় ‘দলের মুখ’ বলে কেউ থাকবেন না। জনসভা হোক
বা সংসদের কক্ষ— সেলিম বরাবর সুবক্তা হিসাবে পরিচিত। সহিষ্ণুতা প্রসঙ্গে সম্প্রতি লোকসভায় তাঁর বক্তৃতা সকলের নজর কেড়েছে। এমন এক ‘বাগ্মী’ সাংসদকে লোকসভা থেকে সরানোর পক্ষপাতী নয় দলের একাংশ। তাছাড়া, সেলিমকে প্রার্থী করলে শাসক তৃণমূলের মুসলিম ভোটব্যাঙ্কে থাবা বসানো যাবে, এমন
ধারণাও ‘সর্বজনগ্রাহ্য’ নয়।
সূর্যকান্ত আবার নিজেই আর ভোটে দাঁড়াতে চান না। কারণ, তিনি রাজ্য সম্পাদক। সিপিএমে রাজ্য সম্পাদকেরা ভোটে দাঁড়ান না। প্রয়াত জ্যোতি বসু ব্যতিক্রম ছিলেন। কিন্তু ওই একটিই ব্যতিক্রম। সিপিএমের অন্দরে এখনও একটা অংশ সূর্যকে ভোটের লড়াইয়ে নামানোর চেষ্টা করছে। কিন্তু তিনি রাজি হয়েছেন বলে
এখনও খবর নেই। যদি হন, তাহলে সূর্যকান্ত সুজনের পথে ‘কাঁটা’ হতে পারেন।
বাকি যিনি দৌড়ে কোনও একটা সময়ে ছিলেন, তিনি অসুস্থতার কারণে রাজনীতিতেই খানিক অনিয়মিত হয়ে পড়েছেন— গৌতম দেব। তিনি ভাষণ দিলে সিপিএমের ভোট কমে যায় কি না, তর্কসাপেক্ষ। কিন্তু লোকে শোনে। তবে বিধাননগর-রাজারহাট পুরসভার ভোটে তিনি শোচনীয়ভাবে ব্যর্থ। তাঁর শরীরও ভাল
নয়। ফলে দৌড় থেকে তিনি ছিটকে গিয়েছেন আগেই।
রয়েছেন সুজন।
সিপিএমের দক্ষিণ ২৪ পরগনার জেলা সম্পাদক সুজন দলের রাজ্য সম্পাদকমণ্ডলীর গুরুত্বপূর্ণ সদস্যও বটে। স্বচ্ছ ভাবমূর্তির অধিকারী সুজন ভুয়ো অর্থলগ্নি সংস্থায় প্রতারিত আমানতকারীদের আন্দোলনের অন্যতম ‘মুখ’। বয়সে তুলনায় নবীন। সংসদীয় অভিজ্ঞতাও রয়েছে। দলের ভিতরে-বাইরে তাঁর গ্রহণযোগ্যতা
প্রশ্নাতীত। তবে প্রথা অনুযায়ী, দলের কোনও স্তরের সম্পাদককেই নির্বাচনী প্রতিদ্বন্দ্বিতায় নামায় না সিপিএম। সেই ‘গেরোয়’ শেষপর্যন্ত সুজন বিধানসভা ভোটে প্রার্থী হতে পারবেন না বলেই মত সিপিএমের একাংশের। যদিও অন্য একাংশ মনে করেন, সুজনকে মুখ্যমন্ত্রী পদপ্রার্থী করলে তাঁর জায়গায় অন্য কাউকে দলের
দক্ষিণ ২৪ পরগনার অস্থায়ী সম্পাদক করা যেতে পারে।
ভাল ছাত্র রাজনীতি করে ‘বখে’ যাচ্ছে বলে শিক্ষকেরা আক্ষেপ করলেও পড়াশোনা এবং ছাত্র আন্দোলন— দু’টোই একসঙ্গে চালিয়েছেন। পরীক্ষার আগে পড়ায় জোর বেশি দিতেন। বাকি সময় বাঁধা ছিল রাজনীতির জন্য। এসএফআইয়ের ইউনিট সম্পাদক থেকে সর্বভারতীয় সাধারণ সম্পাদক— সব পদের দায়িত্ব
সামলেছেন। রাজনীতি ভাল ছেলেদের জন্য নয় বলে যাঁরা মনে করেন, তাঁদের ভুল প্রমাণ করতে সুজনকে মাঝেমধ্যেই ‘উদাহরণ’ হিসাবে ব্যবহার করে সিপিএম।
তবে সম্প্রতি সংসদীয় লড়াইয়ে সাফল্য নেই সুজনের। ১৯৯৮ থেকে ২০০১ পর্যন্ত বারুইপুরের বিধায়ক ছিলেন। ২০০১ বিধানসভা নির্বাচনে ওই কেন্দ্রে হেরেছিলেন মাত্র পাঁচ ভোটে! তারপর বারুইপুর কেন্দ্র থেকে লোকসভায় জিতলেও গত দু’টি লোকসভা নির্বাচনেই তিনি হেরেছেন যাদবপুর থেকে। তবুও তাঁকেই ‘ভোট
সেনাপতি’ করার পক্ষপাতী দলের একাংশ। তাঁদের ব্যাখ্যা, মাথার চুল পাকা হলেও তরুণ প্রজন্মের কাছে সুজনই সবচেয়ে বেশি ‘গ্রহণযোগ্য’। সুজন ‘গ্রহণযোগ্য’ কংগ্রেস-সহ অন্য তৃণমূল-বিরোধী দলগুলির (বিজেপি বাদে) দলগুলির কাছেও। তাই বামবৃত্তের বাইরে থাকা গণতান্ত্রিক শক্তিকে এক করে মঞ্চ গঠন করার
দায়িত্বও সুজনের উপরই দিয়েছে সিপিএমের রাজ্য সম্পাদকমণ্ডলী।
৫৬ বছরের সুজন বরাবরই তৃণমূলের ‘টার্গেট’। সারদা-কেলেঙ্কারিতে তিনি জড়িত বলেও প্রচার করে তৃণমূল। সারদা-কেলেঙ্কারির তদন্তে গঠিত রাজ্য পুলিশের ‘স্পেশাল ইনভেস্টিগেশন টিম’ (সিট) তাঁকে জিজ্ঞাসাবাদের জন্য নোটিসও পাঠিয়েছিল। কিন্তু ডাকাবুকো সুজন যাননি! সমালোচনার মুখে পিছিয়ে আসে পুলিশ।
সিপিএমের মতে, ভুয়ো অর্থলগ্নি সংস্থায় প্রতারিতদের রাস্তায় নামানোর কাজটি সুজন ‘সাফল্যে’র সঙ্গে করায় শাসকদল তাঁকে ‘লক্ষ্য’ করেছে।
তবে সুজন ‘বহুত্বে’ বিশ্বাসী। আমানতকারীদের সভায় শ্যামল চক্রবর্তী যখন খোলাখুলি বলেছিলেন, ‘‘এই আন্দোলনের মুখ হলেন সুজন।’’ তখন ‘আমিত্বে’ অবিশ্বাসী সুজন মাইকে বলেছিলেন, ‘‘আমি নই! লক্ষ-লক্ষ প্রতারিত মানুষই এই আন্দোলনের মুখ।’’
সিপিএম সূত্রের খবর, হয় বারুইপুর, নতুবা প্রাক্তন মুখ্যমন্ত্রী বুদ্ধদেব ভট্টাচার্যের যাদবপুর থেকে প্রার্থী হতে পারেন সুজন। ২০১১ সালে যে কেন্দ্রে বুদ্ধদেব তৃণমূলের মণীশ গুপ্তের কাছে বিপুল ব্যবধানে হেরেছিলেন, সেখানে গত সাড়ে চার বছরে ভোটের ফল আস্তে আস্তে বামেদের দিকে ঘুরেছে। গত লোকসভা ভোটের
বিধানসভাওয়াড়ি ফল বলছে, যাদবপুরে বামেরা পাঁচশোর বেশি ভোটে জিতেছিল। কলকাতা পুরনির্বাচনে তৃণমূলের ব্যাপক ‘ভোট-সন্ত্রাস’ সত্ত্বেও যাদবপুর বিধানসভা এলাকায় ন’টি ওয়ার্ডের মধ্যে দু’টিতে জিতেছিল বামেরা। তাই যাদবপুর এখন সিপিএমের কাছে ‘সম্ভাবনাময়’।
যেমন ‘সম্ভাবনাময়’ সুজনও। ক্ষমতা হারিয়ে সিপিএম-ও তো এখন মিলমিশের ‘তেঁতুলপাতা’ তত্ত্বে বিশ্বাসী!